钦定古今图书集成/历象汇编/岁功典/第027卷 > 元夕赐观灯应制五首 陈敬宗
## 钦定古今图书集成/历象汇编/岁功典/第027卷 > 元夕赐观灯应制五首 陈敬宗

皓月金门夜，和风玉殿春。云移三岛近，灯簇万花新。
天仗临丹扆，星桥接紫宸。“中官宣德意，宴赏及群臣。”
“紫禁疏钟静，高城刻漏传。五云迎宝盖，万户缀金莲。
琼醴行仙席，龙盘进御筵。教坊呈百戏，齐过玉阶前。”
剑㐽青霄近，峰峦翠阁重。花明金幄月，香度玉楼风。
拜舞诸番集，欢娱万国同。“遥闻歌吹发，五色集云中。”
紫陌连清禁，彤楼接绛河。九门星彩动，万井月华多。
宝炬通宵晃，鸾笙协气和。臣民涵圣泽，齐唱《太平歌》。
山拥金鳌壮，云盘彩凤来。星河随斗转，珠阙倚天开。
欢洽春声遍，恩从淑气回。愿歌“《鱼藻咏》，长奉万年杯。”